text: 趙光抃，字彥清，號石谷，江西九江府德化縣人。生平.天啟四年聯捷乙丑科進士，鄉人曹欽程父事魏忠賢，驟得太僕少卿。光抃語之曰：「富貴一時，名節千古，君不可不審。」欽程惡之，即日出光抃父贊化為南寧知府。南寧惡地，贊化侘傺而死。光抃奔喪歸。崇禎初，服闋，除工部都水主事，榷清江關，又丁祖母李宜人喪歸。崇禎十年服闋，起升兵部職方員外郎，進職方郎中。光抃喜談兵，才氣雄豪，出語無忌，兵部尚書楊嗣昌奇服之，曰：「吾不及光抃。」屢疏薦之。十年秋，升太僕寺少卿，遣閱薊、遼戎務，盡得邊塞形勢，戰守機宜，列十二事以獻。明年冬，清兵入密雲，總督吳阿衡敗歿，廷議增設巡撫一人，駐密雲，遂擢光抃右僉都御史任之。至即發監視中官鄧希詔奸謀。帝召希詔還，而令分守中官孫茂霖核實。茂霖為希詔解，光抃反得罪，遣戍廣東。後希詔卒誅。崇禎十五年，兵事益棘，宜興周延儒再柄國，有言薦光抃者，周以其年家子也，特起之戍中，微示意曰：以四萬金進，可得永督。光抃家素來富饒，聞命，持數萬金入都為軍資。既至，帝召見德政殿。奏對稱旨，拜兵部右侍郎兼右僉都御史，總督薊州、永平、山海、通州、天津諸鎮軍務。時清軍已克薊州，分兵四出，命光抃兼督諸路援軍。諸援軍觀望，河間迤南皆失守。光抃不敢救，只領兵尾隨清軍而南。又聞塞上警，又驅而向北。廷臣交章劾光抃，謂列城被攻不救，退回高陽，坐視淪覆。明年復論光抃及範志完。四月，清兵北旋，光抃、唐通、白廣恩等八鎮兵邀於螺山，命放大將軍砲，無敢應者，光抃下馬自執炬放之，敵相顧指曰：好漢！好漢！終不敵敗走。帝聞，大怒。清軍退兵後，京城解嚴，遂與範志完並獲罪免職。帝召見雷縯祚，縯祚詆志完，而稱贊光抃。帝曰：「志完、光抃逗遛河間，獨罪志完，渠服其心乎？」遂並逮光抃。光抃嘗薦廣恩，廣恩抗不赴召，帝以是益惡光抃，卒與志完同日斬西市，人鹹以為冤。有《木筆齋集》 。福王時，太僕少卿萬元吉言光抃受事破軍之餘，身先被創，與誤國志完駢首西市，迄今文武貴賤鹹為抱寃。給事中熊維典亦以為言，乃復其官。家族.父趙贊化，萬曆四十一年進士，官工部郎中、南寧知府。
metadata: erhwenkuo/wikipedia-zhtw
metadata: 趙光抃
metadata: https://zh.wikipedia.org/wiki?curid=7493680